El Pla d'actuació de la fruita dolça de Catalunya va ser elaborat l'any 2001 per l'associació catalana d'organitzacions de productors de fruita Catalonia Qualitat, per encàrrec del Departament d'Agricultura, Ramaderia i Pesca, i va comptar amb el suport de les organitzacions representades a la Taula sectorial agrària de la fruita dolça.
En l'actualitat, el coneixement de la realitat de les plantacions de fruita dolça de Catalunya s'obté gràcies a la interpretació que es pot fer de les diferents dades que aporten els registres de la producció integrada i ecològica, la prospecció del focus bacterià, els inventaris de fruita de llavor i de pinyol de les diferents demarcacions, els registres de productors de les organitzacions de productors de fruites i hortalisses i la declaració única agrària (DUN).
A aquestes fonts d'informació cal sumar-hi altres tipus de dades com són les del cadastre, el sistema d'informació geogràfica de parcel·les agrícoles (SIGPAC), d'acord amb el que estableix el Reglament CE 796/2004, de 21 d'abril, de la Comissió, o els mapes d'usos de sòls, els quals permeten complementar les dades anteriors i obtenir així una informació més precisa de les diferents parcel·les.
Ara bé, la combinació de totes aquestes dades esdevé una tasca complexa i laboriosa que no sempre facilita una informació del tot ajustada a la realitat de les parcel·les fructícoles de Catalunya, la qual cosa obliga a poder disposar, de manera conjunta, de tota la informació actualment disponible en un únic registre de dades.
En aquest mateix sentit, el Pla d'actuació reconeix que prèviament a l'estudi de la millora del producte, esdevé essencial, tant per al sector com per a l'Administració agrària catalana, poder tenir un coneixement exhaustiu del sector productiu, i que, en conseqüència, cal elaborar un Registre que contingui la informació real del potencial de producció fructícola de Catalunya, tenint en compte, entre altres dades, les espècies i les varietats, el marc de plantació, el sistema de formació, el tipus de regadiu o l'edat de la plantació.
La Llei 43/2002, de 20 de novembre, de sanitat vegetal, preveu l'establiment de mesures contra els paràsits nocius dels vegetals.
En els articles 7, 8 i 9, es fixen les limitacions a la introducció i circulació de vegetals als efectes de prevenir els riscos que representa la possible introducció o propagació de plagues de quarantena en tot el territori, i també l'adopció de mesures fitosanitàries de salvaguarda, les quals impliquen un coneixement ràpid i precís de la situació en el territori d'una espècie vegetal i/o les seves varietats.
Així mateix, la Directiva 2000/29/CE i el Reial decret 58/2005, de 21 de gener, pel qual s'adopten mesures de protecció contra la introducció i difusió en el territori nacional i de la Comunitat europea d'organismes nocius per als vegetals o productes vegetals, així com per a l'exportació i trànsit cap a països tercers, estableixen l'obligatorietat d'aplicar mesures de protecció contra la introducció, en el territori de la Unió Europea, de determinats patògens de quarantena, mesures que es concreten en el passaport fitosanitari.
D'altra banda, la Llei 14/2003, de 13 de juny, de qualitat agroalimentària, estableix el règim sancionador aplicable en relació amb les infraccions i sancions en matèria de qualitat agroalimentària.
A aquests efectes i atesa l'obligatorietat d'inscripció de les plantacions de fruita dolça al Registre, l'incompliment d'aquesta inscripció ha de ser considerada com a infracció de la qualitat, i per tant s'estableixen en aquest Decret les especificitats aplicables dins del règim sancionador esmentat.
Als problemes de caire sanitari, cal afegir-hi els de caràcter comercial, ja que moltes de les varietats actualment comercialitzades tenen una acceptació escassa entre el consumidor, la qual cosa fa que els productors hagin d'adaptar periòdicament les seves plantacions i en alguns casos realitzar rotacions en les varietats cultivades.
En definitiva, la creació d'un registre específic per a les plantacions de fruita dolça de Catalunya esdevé una eina essencial per a la lluita sanitària contra patògens perillosos i de quarantena així com per al coneixement del potencial productiu fructícola i, en conseqüència, per a l'objectiu de cercar l'equilibri necessari entre l'oferta i la demanda en algunes espècies i varietats, perquè l'Administració pugui aplicar una autèntica política agrària, i el sector productor i comercialitzador, una veritable política comercial.
Pel que fa a la identificació de les dades del registre, i a fi i efecte de dotar-lo de la millor tecnologia actual possible, es canalitzaran a través del sistema d'informació geogràfica de parcel·les agrícoles (SIGPAC) que permetrà identificar i situar gràficament les parcel·les.
La inscripció de dades en el Registre es realitzarà bàsicament d'ofici a partir de dades que consten en altres registres del Departament d'Agricultura, Ramaderia i Pesca i també i d'acord amb el que assenyala l'article 20.c) de la Llei 18/2001, de 31 de desembre, d'orientació agrària, a partir de dades que consten en els registres de les organitzacions de productors de fruites i hortalisses i d'associacions de productors.
D'acord amb les competències exclusives de la Generalitat de Catalunya en matèria d'agricultura, que estableix l'article 12.1.4 de l'Estatut d'autonomia de Catalunya, i d'acord amb el que assenyala l'article 7 de la Llei 18/2001, de 31 de desembre, d'orientació agrària;
Vist el dictamen preceptiu del Consell de Treball, Econòmic i Social de Catalunya, d'acord amb el que estableix l'article 2.1.a) de la Llei 3/1997, de 16 de maig;
Aquest Decret té com a objecte la creació del Registre de plantacions de fruita dolça de Catalunya, amb la finalitat de garantir l'eficàcia de les mesures de gestió fitosanitària i del sistema de producció i de gestió en el sector fructícola.
Fruita dolça: és la fruita fresca amb exclusió dels cítrics.
Espècies de fruita dolça a registrar: pomera, perera, codonyer, naixi, presseguer, nectariner, albercoquer, cirerer, prunera.
Fruita fresca: la fruita que es pot consumir sobre tot de manera directa, sense preparació i, gairebé sempre, immediatament després de la collita.
Plantacions de fruita dolça: són el conjunt de parcel·les destinades a la producció d'alguna de les espècies que es consideren de fruita dolça, així com les parcel·les destinades a la producció de material vegetal per a les plantacions de les espècies de fruita dolça.
Parcel·la fructícola: als efectes de la inscripció al Registre és la parcel·la de referència dedicada al cultiu de fruiters amb les mateixes característiques tècniques i el mateix potencial productiu dins de l'explotació, identificada en base a la parcel·la cadastral i el recinte de cultiu, d'acord amb el que estableix el Reglament CE 796/2004, de 21 de abril, de la Comissió, pel qual s'estableixen disposicions d'aplicació de la condicionalitat, la modulació i el sistema integrat de gestió i control.
Es crea el Registre de plantacions de fruita dolça de Catalunya dependent orgànicament a la Direcció General de Producció, Innovació i Indústries Agroalimentàries del Departament d'Agricultura, Ramaderia i Pesca.
4.1 El Registre de plantacions de fruita dolça de Catalunya té com a finalitat la localització i la identificació de totes les plantacions de fruita dolça, així com la determinació de les característiques tècniques que marquen el seu potencial productiu.
4.2 Les dades del Registre serviran per a una correcta organització de mesures i campanyes de protecció contra la introducció de paràsits vegetals.
4.3 El Registre ha de disposar i mantenir, de forma permanent i actualitzada, tota la informació necessària per a la simplificació de les gestions i les consultes que han de realitzar les persones fructicultores i les operadores del sector de la fruita dolça de Catalunya amb el Departament d'Agricultura, Ramaderia i Pesca.
4.4 El Registre servirà com a base de dades d'informació general i estadística per tal de poder prendre les decisions escaients en matèria de política agrària i comercial.
El que disposa aquest Decret és d'aplicació a totes les plantacions de fruita dolça que tinguin la seva ubicació en algun dels municipis de Catalunya.
6.1 Totes les parcel·les de fruita dolça de Catalunya han d'estar inscrites al Registre.
Aquesta inscripció s'haurà de fer d'alguna de les maneres següents:
a) D'ofici, per part del Departament d'Agricultura, Ramaderia i Pesca, a partir de les dades que contenen els diferents registres i bases de dades del Departament.
b) D'ofici, per part del Departament d'Agricultura, Ramaderia i Pesca, a partir de les dades que contenen els diferents registres i bases de dades de les organitzacions de productors de fruites i hortalisses que operen a Catalunya, així com dels registres de les associacions d'organitzacions de productors, d'acord amb el que estableix la normativa aplicable.
c) A petició de les persones propietàries i/o titulars de les plantacions de fruita dolça.
d) Les persones propietàries i/o titulars de plantacions de fruita dolça hauran d'inscriure les noves plantacions abans del 30 de juny següent a la realització de la nova plantació.
6.2 En els supòsits dels apartats c) i d) anteriors, la inscripció al Registre es farà presentant una sol·licitud normalitzada, la qual serà aprovada per resolució del director general de Producció, Innovació i Indústries Agroalimentàries, de petició d'inscripció de les dades al Registre.
6.3 Les dades a inscriure per cada parcel·la de fruita dolça seran les següents:
a) Per a la localització de les parcel·les: les dades cadastrals i/o les dades que conté el sistema d'informació geogràfica de parcel·les agrícoles (SIGPAC) en relació amb el municipi, el polígon, la parcel·la, el recinte i la superfície.
b) Per a la determinació del potencial productiu de la parcel·la: l'espècie, la varietat, el portaempelt, l'any de plantació, el marc de la plantació, el sistema de formació i el sistema de reg.
c) Les dades relatives a les persones propietàries i/o titulars de la plantació, amb identificació personal, que inclou les variables sexe i edat, raó social i règim de tinença.
6.4 El Departament d'Agricultura, Ramaderia i Pesca comunicarà a les persones propietàries i/o titulars de les plantacions de fruita dolça la inscripció al Registre, amb indicació de totes les seves dades.
Aquests tindran un termini de 15 dies per verificar, completar les dades o corregir-les.
6.5 El Departament d'Agricultura, Ramaderia i Pesca establirà, a les bases reguladores dels ajuts que convoqui, que per tal de ser-ne beneficiari caldrà la inscripció al Registre de plantacions de fruita dolça de Catalunya.
6.6 La direcció general de Producció, Innovació i Indústries Agroalimentàries del Departament d'Agricultura, Ramaderia i Pesca és l'òrgan administratiu competent per efectuar les inscripcions de les dades previstes a l'apartat 3 d'aquest article.
6.7 Contra els actes administratius que es dictin relatius a les inscripcions en el Registre, es podran interposar els recursos administratius previstos a la normativa del procediment administratiu.
7.1 El Registre el gestionarà la Direcció General de Producció, Innovació i Indústries Agroalimentàries del Departament d'Agricultura, Ramaderia i Pesca.
7.2 Les dades que conformen el Registre s'estructuren en un seguit de bases de dades informàtiques propietat del Departament d'Agricultura, Ramaderia i Pesca que permeten l'enllaç amb altres bases de dades i amb el SIGPAC que facilita la identificació i localització geogràfica de les parcel·les.
7.3 Periòdicament, es realitzarà un encreuament amb els registres de producció integrada, producció ecològica i altres bases de dades del Departament per tal d'actualitzar les dades del Registre.
8.1 Les persones propietàries i/o les persones titulars de parcel·les fructícoles tenen l'obligació de comunicar qualsevol modificació de les dades de les parcel·les que figurin inscrites al registre corresponent abans del 30 de juny següent a la modificació efectuada.
8.2 Les persones propietàries i/o les persones titulars que realitzin noves plantacions de fruita dolça hauran de sol·licitar, obligatòriament, la inscripció al Registre de les parcel·les, aportant el document de compra que acrediti la procedència del material vegetal adquirit a un viverista, i específicament la varietat i el portaempelt.
8.3 Les persones propietàries i/o les persones titulars de les parcel·les fructícoles seran responsables de la veracitat de les dades proporcionades per tal de realitzar les inscripcions corresponents, excepte pel que fa a les dades referents a la varietat i portaempelt on el responsable de la veracitat d'aquestes dades serà el viverista, a qui la persona fructicultora hagi adquirit el material vegetal emprat.
8.4 El Departament d'Agricultura, Ramaderia i Pesca podrà realitzar les comprovacions de les dades del Registre que estimi oportunes per tal d'optimitzar la gestió.
8.5 L'actualització de les dades del Registre es realitzarà, preferentment, amb les visites de camp de les parcel·les, aprofitant les campanyes de prospecció del foc bacterià i altres patògens, les campanyes d'implantació de sistemes alternatius a la lluita química o les comprovacions específiques adreçades a l'actualització del Registre, així com els controls sobre els ajuts.
8.6 Les visites de camp s'efectuaran en funció de les prescripcions tècniques que es considerin.
8.7 En cas de detectar-se parcel·les fructícoles amb dades incompletes, inexactes o errònies, el Departament d'Agricultura, Ramaderia i Pesca s'adreçarà per escrit a l'interessat per requerir-li que les esmeni o completi.
9.1 Serà causa de baixa del Registre de plantacions de fruita dolça de Catalunya l'arrencada de les plantacions fructícoles per qualsevol circumstància.
9.2 La persona propietària i/o titular de les plantacions inscrites al Registre està obligat a comunicar l'arrencada de les plantacions fructícoles.
9.3 El Departament d'Agricultura, Ramaderia i Pesca donarà de baixa, d'ofici, les parcel·les de fruita dolça que en les visites de camp es comprovi que han estat arrencades, encara que la persona propietària i/o el titular no ho hagi comunicat, amb audiència prèvia per un període de 10 dies per tal que puguin fer al·legacions.
Les persones propietàries i/o els titulars de les plantacions de fruita dolça podran consultar, en qualsevol moment, les dades relatives a la seva plantació.
Les dades referents a les varietats i als portaempelts que es trobin inscrites en el Registre podran ser consultades pels viveristes que els hagin proporcionat a les persones propietàries i/o als titulars de les plantacions de fruita dolça, podent si s'escau efectuar verificacions, completar dades o corregir-les, així com exercir les accions previstes a l'article 6.7 d'aquest Decret.
Igualment, podran sol·licitar una certificació de les dades del Registre.
11.1 Als efectes d'accés a les dades de les parcel·les fructícoles incloses al Registre de plantacions de fruita dolça de Catalunya, es consideraran de caràcter públic les següents: espècie, municipi, polígon, parcel·la, recinte i superfície de les parcel·les fructícoles.
11.2 L'accés a la resta de dades que no tenen la consideració de públiques i que estiguin incloses al Registre, es regirà per la normativa administrativa aplicable, i en especial, per la Llei 30/1992, de 26 de novembre, i per la normativa sobre protecció de dades de caràcter personal, quan se sol·liciti l'accés a les dades personals dels titulars de les parcel·les.
Cessions de dades de caràcter personal
12.1 Les dades de caràcter personal del Registre de plantacions de fruita dolça de Catalunya podran ser cedides entre administracions públiques per a la realització de procediments de valoració de gènere i l'establiment d'indicadors qualitatius i quantitatius sobre la situació de les dones en l'àmbit que regula aquest Decret.
12.2 Les cessions es faran per raó de la realització de estudis científics o estadístics per part de l'Administració a la qual li correspon aquesta tasca.
13.1 Als efectes de l'objecte d'aquest Decret el règim sancionador aplicable és el que s'estableix al títol IV de la Llei 14/2003, de 13 de juny, de qualitat agroalimentària.
a) Es considerarà com a infracció greu, d'acord amb l'article 53.3.b) de l'esmentada Llei, la no inscripció de plantacions de fruita dolça al Registre.
b) Es considerarà com a infracció greu, d'acord amb l'article 53.3.o) de l'esmentada Llei, la comissió d'inexactituds, omissions o errades en les dades subministrades al Registre.
13.4 La competència per sancionar és la que determina l'article 64 de la Llei 14/2003, de 13 de juny.
Les organitzacions de productors de fruites i hortalisses i les seves associacions tenen l'obligació de subministrar al Registre de plantacions de fruita dolça de Catalunya totes les dades que disposin dels seus associats que s'assenyalen a l'article 6.3 d'aquest Decret, i d'acord amb la normativa sobre protecció de dades de caràcter personal.
Les inscripcions d'ofici previstes als supòsits de l'article 6.1.a) i 6.1.b) d'aquest Decret hauran de ser efectuades pel Departament d'Agricultura, Ramaderia i Pesca abans del 31 de desembre de 2005.
Les parcel·les que no s'hagin inscrit d'ofici les hauran d'inscriure les persones propietàries i/o titulars de les plantacions de fruita dolça abans del 30 de juny de 2006.